LOS LOP-GARÓS — IV

 Los lop-garós que van sovent lo desser, en fòrma de can, curar les paraus davant les pòrtas. Quòn tiran su'n de 'quiths cans, lo fesilh hèi pas huc s'an pas un punh de tèrra a le man, o s'an pas botat un tròç de candelon o uu' hulha de laurèr, o quauquarré de Benedit au cap deu canon.

\* \* \*

 Lo Petran de Comensac qu'èra lop-garós. Que corrè le neit. Qu'avè uu' pèth, que se le tinè hens un cròi de cassi. Aquera pèth que pudiva qu'emposoèva. Lo matin, quòn se luvèva pas, los vesins que disèn : « Tè ! lo Petran qu'a corrut aneit. » Un matin, lo veden pas jamèi sortir de soa casi ; qu'i van : lo tròban au leit, tot sanglent e meitat mòrt. Que fenit atau, qu'avè les camas pleas de plom. Que disen los còps de fesilh los hèn pas jamèi damorar suu cròt.

\* \* \*

 I avè un lop-garós, un còp, qu'avè corrut sèt comunas end uu' neit. L'andoman, qu'èra end uu' batèira. L'òmi qu'avè mau d'estomac : que gomit sèt petits canhòts su' l'èira. Se'us avè minjats le neit passada.

\* \* \*

 Lo mon pairin qu'ajudèt a tüar un lop-garós. Un desser, que viren virolar a l'entorn de les maisons deu quartièr un mormòc que sabèn pas çò qu'èra : uu' bèstia o un òmi caburat d'uu' pèth. E aquera fòrma que seguiva les ombras deus cassis. Que li tirèren sèi pas tant de còps de fesilh. Lo matin, quòn i anoren véder, que trobèren un òmi mòrt. L'enterrèren pas au segrat ; que'u tapoèren a l'estrem deu quartièr e que plantèren un cassi sus l'indret. Ueit jorns après, l'òmi qu'estot domandat de Sòre avant. E aquò que se passèva a Shos.